Tallinn – Euroopa spordipealinn 2025

Tallinn kandis 2025. aastal Euroopa spordipealinna tiitlit, olles järjekorras 25. Euroopa spordipealinn.  

Euroopa spordipealinna tiitli pälvis Tallinn Brüsselis baseeruvalt Euroopa spordipealinnade ja linnade liidult (ACES) silmapaistva spordikorralduse, aktiivse elanikkonna ja liikumisharrastust toetava taristu eest.

Euroopa spordipealinna tiitli andsid Tallinnale ametlikult üle ACESi president Gian Francesco Lupattelli ja Euroopa Komisjoni kultuuri- ja spordivolinik Glenn Micallef 2024. aasta 12. detsembril Brüsselis toimunud galal. 


Spordipealinna aasta avamine toimus 18. jaanuaril Tallinna Lauluväljakul. Avasündmusel tegid kaasa Kelfirius tuleteatri tuletantsijad, trummar Hele-Riin Uib-Pachel ning Nõmme Lumepargi noored sportlased. Peaesinejana astus üles 2006. aasta Eurovisiooni võitja Lordi. 

Spordipealinna aasta lõpetamine toimus 13. detsembril Tallinna Lauluväljakul. Peaesinejaks oli Soome eurotäht Käärijä. Lisaks toimus Eesti artistide osalusel lavastus, mis võttis kokku spordipealinna aasta 12 hetke. Laval käisid OLLIE, INGER, Reet Linna, YORA, Jaanus Saks, Katrina Merily, balletitantsija Cristiano Principato, Free Flow Studio tantsijad ja tuletantsijad, mootorrattur Rene Jerbach ning rulluisutajad Tõnis Paalme ja Daniil Volkov.

 "Üks ring veel!" põhiprogramm 

Euroopa spordipealinna aasta selgrooks oli 12 teemakuu programm, mille raames tutvustati huvilistele tasuta erinevaid spordialasid ja võimalusi nende harrastamiseks. 

Jaanuaris oli fookuses suusasport, veebruaris kahevõitlus, märtsis jääsport, aprillis matkamine, mais jooksmine, juunis jalgrattasport, juulis rannasport, augustis pallimängud, septembris orienteerumine, oktoobris fitness, novembris mõttemängud ja detsembris discgolf. 

Koostöös Eesti Paralümpiakomiteega kaasati põhiprogrammi tegevustesse ka parasport, et tõsta inimeste teadlikkust ning näidata, et parasport pole eraldiseisev teema, vaid osa kogu spordimaailmast.  

"Üks ring veel!" põhiprogrammi raames toimunud treeningutest ja väljakutsetest võttis osa rohkem kui 30 000 ning pealtvaatajana sai sündmustest osa 21 000 inimest.

 Rahvusvahelised spordisündmused 

2025. aastal toimus Tallinnas 112 rahvusvahelist spordisündmust. Täiskasvanute tiitlivõistlustest jagati Tallinnas medaleid iluuisutamise, iluvõimlemise, piljardi ja taekwondo EMidel ning avamerepurjetamise MMil. 

Suursündmustest toimusid Tallinnas veel murdmaasuusatamise MK-etapp, Discgolf Major Tour, Maijooks, Jäähoki MMi I divisjoni B-grupi turniir, Tallinn International Horse Show, IRONMANN Tallinn, Tallinna Maratoni ja 25. sünnipäeva tähistanud Simple Session. 
 57. rahvusvahelised laste mängud 

Tallinna linna korraldatud 57. rahvusvahelised laste mängud toimusid 4. – 7. augustil.   

Rahvusvahelise olümpiakomitee (ROK) poolt tunnustatud mängudest võttis osa üle 1000 noorsportlase 70 linnast ja 29 riigist. Võisteldi kergejõustikus, ujumises, vehklemises, judos, jalgpallis, 3x3 korvpallis ja rannavolles. 

Võistluspaikadeks olid Vabaduse väljak, Tallinna kergejõustikuhall, Sportland Arena ja Nike Arena, Kalevi keskstaadion ning Kalev Spa. 

Tallinna esindus võitis mängudelt 51 medalit. 

 Sportimisvõimalused Vabaduse väljakul 

Tallinna linna üks eesmärke oli Euroopa spordipealinna aastal tuua sportimisvõimalusi rohkem linnapilti.

12. – 15. mail toodi Vabaduse väljakule jalgpallipuur, kus toimusid koolide liikumisõpetuse tunnid ja jalgpalliklubide treeningud. Vahepealsel ajal oli jalgpallipuur avatud kõigile huvilistele. 

12. – 22. augustil olid huvilistele avatud Vabaduse väljakule püstitatud rannavõrkpalli ja 3x3 korvpalli väljakud.

 Mobiiliorienteerumise püsirajad Tallinnas 

Euroopa spordipealinna aastal rajati Tallinnasse 20 mobiiliorienteerumise ehk MOBO püsirada. 

MOBO rajad asuvad Glehni pargis (15 KP ehk kontrollpunkti), Järve metsas (8 KP), Kakumäe rannapargis (15KP), Kadrioru pargis (15 KP),  Kloostrimetsas (12 KP),  Kopli kase pargis 10 (KP), Lillepi pargis (10 KP) Lasnamäe ida vabaaja-pargialal (15 KP),  Männipargis (10 KP), Õismäe tiigi alal (15 KP),  Õismäe rabas (20 KP),  Pae pargis (8 KP), Politseiaias (7 KP), Stroomi rannas ja metsas (20 KP), Tiigiveski – Poolamäe pargis (10 KP),  Tammsaare pargis (5 KP), Tondiraba pargis (10 KP), Tornide väljakul ja Toompargis (13 KP),  Tallinna vanalinnas (25 KP).

 Kultuurkapitali kehakultuuri ja spordi sihtkapitali aastapreemia 

Tallinn – Euroopa spordipealinn 2025 eestvedajad Robert Peets ja Karin Benksohn pälvisid 2025. aastal silmapaistva töö eest Eesti Kultuurkapitali kehakultuuri ja spordi sihtkapitali aastapreemia.

Spordipealinna aasta õnnestumiseks andsid oma panuse Siim Kaasik, Martin Nelis, Katriin Vesik, Tomi Rahula, Kristjan Vardja, Annely Pantalon, Kristjan Saar ja Kairi Kuresson.

Kategooria:Tallinn
Kategooria:Euroopa